Budyšin/Drježdźany (SN/at). 27. synoda Ewangelsko-lutherskeje krajneje cyrkwje Sakskeje je swoje štyridnjowske nalětnje schadźowanje dźensa w Drježdźanskej cyrkwi Třoch kralow zahajiła. Mjez hłownymi temami wuradźowanjow budźe nowy cyrkwinski zakoń wo regionalnym zhromadnym dźěle wosadow, wosadnych zwjazkow, parochijow a sotřinocyrkwinskich poměrow. Woteběrace financy a woteběraca ličba fararjow nuzuje tež saksku krajnu cyrkej, swoje struktury přiměrić.
Kaž w naćisku zakonja rěka, su wosadne zwjazki nowy strukturny element. K tajkim maja so wosady zwjazać, hdyž zhromadnu nowu wosadu abo parochiju njewutworjeja abo do sotřinocyrkwinskeho poměra z dalšej wosadu njestupja. K tomu ma so mjenowany cyrkwinski zakoń wo nowy wotrězk rozšěrić, kiž rjaduje wutworjenje wosadnych zwjazkow.
Wšitke strukturne naležnosće płaća za cyrkwinske wobwody sakskeje krajneje cyrkwje. Skutkowanje Serbskeho wosadneho zwjazka wone njepotrjechja, kaž superintendent Jan Malink na naprašowanje zdźěli.
Delnjoserbska premjera NSLDź
Hochoza. Lubowarjo delnjoserbskeho dźiwadła su jutře, 14. apryla, w 19.30 hodź. do Hochožanskeho kulturneho srjedźišća na premjeru NSLDź přeprošeni. Dźiwadźelnikaj Jan Mikan a Jurij Šiman předstajitaj kruch „Wjelika wutšoba“. Přełožiła bě stawiznu Lutza Hübnera „Das Herz eines Boxers“ wo njewšědnym přećelstwje Ingrid Hustetowa. Dalše předstajenja su njedźelu w 17 hodź. w Dešnje, přichodnu wutoru na Choćebuskim komornym jewišću a njedźelu, 29. jutrownika, w Turjeju.
Krokawam a žabam pomhać
Dołha Boršć. Přirodoškitna stacija w Dołhej Boršći přeproša swójby jutře wot 7 hodź. na wosebitu akciju. W škitnym rumje amfibijow při statnej dróze S 121 při hatach mjez Klětnom a Košlu chcedźa žabam a krokawam škitny płoćik nastajić, zo njebychu awta je přejěli.
Koncert w muzeju
Budyšin. Přichodny Budyski komorny koncert jutře w 19.30 hodź. w Serbskim muzeju prezentuje Rhythm4, bodypercussionowa skupina z Awstriskeje.
Němsko-pólski dźeń
Berlin/Den Haag (dpa/SN). W padźe wot španiskeje justicy přesćěhaneho nawody kataloniskich separatistow Carlesa Puigdemonta su so w Den Haagu zastupnicy němskeje justicy a španiskich institucijow schadźowali. Wuradźowanje w justicnym zarjadnistwje Europskje unije traješe wčera hač do pózdnjeho wječora. K wobdźělnikam słušeše tež generalny statny rěčnik Schleswigsko-Holsteinskeje. Puigdemont bydli tuchwilu w Berlinje.
Sadźbu Hartza IV drje zwyša
Berlin (dpa/SN). Zwjazkowy dźěłowy minister Hubertus Heil (SPD) je sej wěsty, zo dóstanu přijimarjo Hartza IV spočatk noweho lěta zaso trochu wjace pjenjez. W tym zwisku chcył wón tež prašenje wosebiteje potrjeby pruwować, na přikład, hdyž so płokanska mašina skóncuje, rjekny wón nowinarjam. Sadźby Hartza IV su minjene lěta prawidłownje spočatk lěta zwyšili, wotpowědnje wuwiću płaćiznow a mzdow. Tuchwilu dóstwaja samostejacy 416 a pory 374 eurow.
Tójšto nadawkow za šefa
Pětrohród (dpa/SN). Ruski politikar za zakitowanje njeliči z nadpadom USA w Syriskej. „K tomu njedóńdźe. Dotal njeje za to žanych přičin“, rjekny předsyda zakitowanskeho wuběrka ruskeho parlamenta Wladimir Šamanow w Pětrohrodźe. Połoženje njeje jednore, ale dotal stabilne, rjekny wón powěsćerni Interfax. Kaž Šamanow potwjerdźi, wón wočakuje, zo wšitko na ciwilizowane wašnje wotběži. Prezident USA Donald Trump bě srjedu z raketowym nadpadom w Syriskej hrozył. Washington winuje syriske knježerstwo, zo je jědojty płun w měsće Duma zasadźiło.
Předsyda parlamentneho wuběrka za turizm Michail Degtjarjow hroženjow dla před jězbami do krajow Bliskeho wuchoda warnuje. „Žiwjenje a strowota wotwisujetej wot jeničkeho čłowjeka, kiž z Washingtona twitteruje a so rozsudźić njemóže, hač objekty w Syriskej nadpadnje abo nic“, praji Degtjarjow.
Budyšin (SN/bn). Pod hesłom „Łužiske filmowe talenty“ zarjadujetej Choćebuski filmowy festiwal (CFF) a Załožba za serbski lud přichodny štwórtk wosebity wječor hibacych so wobrazow w Budyskej Röhrscheidtowej bašće. Pokazaja tam cyłkownje dźewjeć krótkofilmow, kotrež su we wobłuku Choćebuskeje filmoweje rewije „FilmSchau“ pak wuznamjenili, pak su wone z wubědźowanja wusahowali. Wurisanje za wuměłski dorost je stajnje dźeń do zahajenja CFF. Na nim spožčeja hłowne kaž tež publikumowe myto w hódnoće dohromady 1 750 eurow. Załožba za serbski lu wupisuje k tomu wosebite, z 1 000 eurami dotěrowane myto, z kotrymž hódnoći serbske temy a z toho wuchadźacu łužisku dwurěčnosć wobjednawace filmy.
szl_Latn pol_Latn hrv_Latn hrv_Latn szl_Latn wol_Latn szl_Latn bos_Latn szl_Latn szl_Latn szl_Latn slv_Latn pol_Latn bos_Latn ces_Latn szl_Latn szl_Latn